<classify> TAASISI ya Moyo Jakaya Kikwete JKCI imetumia zaidi ya Sh bilioni 1.2 kwa mwaka 2019 kwa ajili ya kulipa gharama za matibabu ya moyo kwa wagonjwa wanaotoka katika familia masikini na wasiokuwa na uwezo wa kulipia gharama hizo.Hayo yamesemwa na Kaimu Mkurugenzi wa Taasisi hiyo, Agnes Kuhenga wakati akizungumza na waandishi wa habari baada ya kupokea msaada wa vifaa tiba pamoja na dawa kutoka Ubalozi wa China kupitia timu ya madaktari kutoka nchini humo wanaofanya kazi hapa nchini.Agnes ambaye pia ni Kaimu Mkurugenzi wa Kurugenzi ya Utawala na Fedha alisema asilimia 10 hadi 15 ya wagonjwa wanaotibiwa katika taasisi hiyo hawana kadi za bima ya afya na hawana uwezo wa kulipia gharama za matibabu. Wagonjwa wa aina hiyo wanapata huduma za matibabu kwa Taasisi kugharamia matibabu yao.Januari mwaka huu hadi siku hii ya Desemba 19, mwaka huu tumetumia zaidi ya Sh bilioni 1.2 kwa ajili ya matibabu ya wagonjwa ambao hawakuwa na uwezo wa kuchangia gharama za matibabu. Ninaiomba mifuko ya bima za afya iweze kutoa elimu kwa watanzania ili wajiunge na bima hizo ambazo zitawapunguzia wananchi gharama ya kulipia fedha za matibabu pindi watakapougua, alisema Agnes.Akizungumzia msaada huo, Agnes aliishukuru Serikali ya Jamhuri ya Watu wa China kwa misaada mbalimbali ya huduma za afya wanayoitoa katika taasisi hiyo na kwa upande wa vifaa tiba pamoja na dawa walizozitoa, alisema zitatumika kwa wagonjwa wasiokuwa na uwezo wa kuchangia gharama za matibabu. Mwakilishi wa Balozi wa Jamhuri ya Watu wa China hapa nchini, Yuan Lin alisema msaada wa vifaa tiba hivyo pamoja na dawa walizozitoa JKCI kupitia madaktari wa Kichina wanaofanya kazi hapa nchini una thamani ya Sh milioni 15.Ninaamini msaada huu ambao ni moja ya kuimarisha uhusiano kati ya Tanzania na China katika sekta ya afya utasaidia katika matumizi ya kila siku ya Hospitali na utachangia katika kutoa huduma ya matibabu kwa wagonjwa, alisema Lin.Kaimu Mkurugenzi wa Kurugenzi ya Tiba Shirikishi, Dk Delilah Kimambo alisema uhusiano wao ulianza miaka mingi na kwamba hata jengo la taasisi hiyo lilijengwa kwa msaada wa serikali ya China.Serikali ya China kila baada ya miaka miwili hutuma madaktari kwa ajili ya kufanya kazi ya kutoa huduma ya matibabu hapa nchini na mwaka 2018 Taasisi ya Moyo Jakaya Kikwete iliwapokea madaktari bingwa wa moyo watatu kwa ajili ya kufanya kazi ya matibabu ya moyo katika taasisi hiyo.  <topic>: KITAIFA 